Man in hof na hy glo meisie met suur gooiJan Pieterse tydens sy hofverskyning. Foto: SAPA Die media het Woensdagoggend aansoek gedoen om foto’s van die beskuldigde te neem maar Pieterse het beswaar gemaak. Staatsaanklaer Mahange ka Mzizi het aan die hof gesê die publiseer van foto’s sal nie saak beïnvloed nie aangesien daar nie ŉ uitkenningsparade gehou gaan word nie. Die hof het gelas dat Pieterse afgeneem mag word. Pieterse het vlugtig in die hof verskyn en die saak is tot 11 Februarie uitgestel. Die staat voer aan dat Pieterse sy voormalige vriendin, Ines Antonio (22), probeer vermoor het deur suur op haar uit te gooi. Sy het brandwonde aan haar gesig en bors opgedoen. Pieterse en Antonio se dogtertjie het brandwonde aan haar arms opgedoen. Pieterse het tydens sy hofverskyning ŉ T-hemp oor sy kop getrek. Hy het die T-hemp verwyder maar dit vinnig weer oor sy kop getrek nadat die hof gelas het dat die media hom mag afneem. Henk Pretorius, Pieterse se regsverteenwoordiger, het aan joernaliste buite die hof gesê die saak is uitgestel aangesien daar steeds gewag word vir ŉ mediese verslag en ŉ verklaring van Antonio.